Frank Jensen (S), 1998-06-19:
Det lyder sådan lidt imperialistisk, men jeg vil da slet ikke tillægge hr. Albrechtsen den tanke, at han skulle bedrive imperialisme i forhold til andre landes parlamenters egenkompetence til at træffe selvstændige beslutninger om deres egen situation.
et par afklarende spørgsmål.
Det ene var et spørgsmål, der knyttede sig til muligheden for at etablere systematisk personkontrol ved grænsen, men det er jo fastlagt i og fremgår af konventionen, at man igen kan etablere systematisk personkontrol ved de indre grænser.
Spørgsmålet gik så på, hvad der skal til for at gøre det.
Ja, det skal jo være noget, vi selv vurderer.
Hvis vi pludselig oplever en kraftig udvikling inden for narkotikakriminaliteten, der kan antaste vores landfaste grænser til Tyskland, eller hvis der pludselig er nogle, som i virkelig stort omfang tager til Danmark og stjæler køretøjer og vil køre dem over den dansk-tyske grænse, så kan det være eksempler på, at nu må man altså for alvor tage fat om det og lave en midlertidig systematisk personkontrol.
Varigheden og omfanget af den er noget, der skal tage udgangspunkt i den konkrete politimæssige vurdering af situationen.
Det kan også være udlændingemyndighederne, der mener, at nu skal man have en systematisk personkontrol, hvis det er sådan, at der kommer et massivt indvandringspres. Der er nogle krav til os i forbindelse med at nedlægge den.
Man skal orientere sine samarbejdspartnere, og det er klart, at man ikke må benytte den mulighed til at omgå det fundamentale i traktaten, nemlig at der som udgangspunkt skal være fri bevægelighed for de borgere, der har lovligt ophold i de lande, der er tilsluttet samarbejdet.
Så spørger hr. Tom Behnke om muligheden for at kunne fortsætte arbejdet mod socialt bedrageri og også den veterinære kontrol, og andre har også været inde på miljøkontrollen.
Den handlingsplan, som regeringen har fremlagt - jeg er glad for at have lejlighed til at vende tilbage til den, for den er faktisk god, og jeg kan høre, at der er flere, der endnu ikke har haft lejlighed til at studere den i enkeltheder, bl.a. hr. Frank Dahlgaard -
går på, at der skal være koordination myndighederne imellem i grænseområdet, dvs. mellem de veterinære myndigheder, mellem miljømyndighederne, her amt og kommuner, og mellem politiet.
Politiet forestår en meget stor del af denne koordination med baggrund i de bygningsmæssige faciliteter, vi har på grænsen i dag, som bliver bevaret.
Man kan stadig væk se, at det er en grænse, som man passerer ved de dansk-tyske grænseovergange, som altså i dag er bemandet.
De bygninger vil blive brugt som koordinationscentre, hvorfra politiet vil forestå sin koordiering.
Det ligger jo også på det her område allerede i dag i lovgivningen, den fællesskabsmæssige lovgivning, at miljøkontrol og veterinær kontrol kan foretages i medlemslandene, hvor der er behov for det.
Det vil sige, at det kan vi gøre tæt på grænsen, og vi kan gøre det fra grænsen.
Kontrollen af de regler, der skal overholdes, når det gælder transport med farligt affald, eller når det gælder de veterinære myndigheders kontrol, kan fortsat gennemføres, og nu foretages der endda en intensiveret koordinering mellem de myndighedsparter, der indgår her.